Varnarmál, ástand hafsins og grænar breytingar eru meðal þess sem forsætisráðherrar Norðurlanda ræða á fundi sínum í Ósló í dag. Olaf Scholz kanslari Þýskalands tekur einnig þátt í fundinum.
Norðmenn boðuðu til fundarins í tilefni af því að þeir fara með formennsku í norrænu ráðherranefndinni. Samvinna þjóðanna byggi á þeirri stefnu að Norðurlönd verði árið 2030 það svæði heimsins sem verður sjálfbærast og best samþætt. Viðræður norrænu forsætisráðherranna og Þýskalandskanslara snúast um öryggi í Evrópu og sambandið við Rússland og þær breytingar sem verða með inngöngu Svíþjóðar og Finnlands í Atlantshafsbandalagið sem og auðvitað ástandið í Úkraínu. Fyrir utan sérfræðinga sem taka þátt, fjallar Kevin Rudd fyrrverandi forsætisráðherra Ástralíu um hlutverk Kína og afleiðingar þess fyrir norræn öryggis- og utanríkismál.
